b'\n_START_ARTICLE_\nLietuvos muitin\xc4\x97\n_START_PARAGRAPH_\nLietuvos muitin\xc4\x97 \xe2\x80\x93 muitin\xc4\x97s organizacija Lietuvoje.\n_START_SECTION_\nIstorija\n_START_PARAGRAPH_\nLietuvos muitin\xc4\x97s istorija prasideda jau XI\xe2\x80\x93XIII a. ir yra glaud\xc5\xbeiai susijusi su pa\xc4\x8dios Lietuvos valstyb\xc4\x97s raida. Susik\xc5\xabrus Lietuvos Did\xc5\xbeiajai Kunigaik\xc5\xa1tystei, aktyviau prekiauta su Europos valstyb\xc4\x97mis, prie sienos pama\xc5\xbeu k\xc5\xabr\xc4\x97si muitin\xc4\x97s, prad\xc4\x97tas rinkti muito mokestis i\xc5\xa1 per sien\xc4\x85 vykstan\xc4\x8di\xc5\xb3 pirkli\xc5\xb3._NEWLINE_XV a. pirmojoje pus\xc4\x97je Vytautas centralizavo muitini\xc5\xb3 valdym\xc4\x85. Muitin\xc4\x97s Lietuvoje veik\xc4\x97 iki XVII a._NEWLINE_1795 m. Lietuv\xc4\x85 prijungus prie Rusijos imperijos, muitin\xc4\x97s per\xc4\x97jo Rusijos \xc5\xbeinion. Nuo tada muitin\xc4\x97s Lietuvoje vadovavosi Rusijos muitin\xc4\x97s \xc4\xafstatymais ir taip dirbo iki 1914 m. Prasid\xc4\x97jus Pirmajam pasauliniam karui m\xc5\xabs\xc5\xb3 \xc5\xa1alyje buvusios muitin\xc4\x97s atsid\xc5\xabr\xc4\x97 u\xc5\xbe fronto linijos ir, praradusios galimyb\xc4\x99 vykdyti savo funkcijas, nustojo veikti._NEWLINE_Lietuvos Respublikos muitin\xc4\x97s \xc4\xafk\xc5\xabrimo diena laikoma 1919 m. gegu\xc5\xbe\xc4\x97s 8 d., kai \xc4\xafsigaliojo Laikinieji muitini\xc5\xb3 \xc4\xafstatai. Pirmosios muitin\xc4\x97s administracijos \xe2\x80\x93 Prekybos ir pramon\xc4\x97s ministerijos Muitini\xc5\xb3 departamento vadovu buvo Oskaras Baldamus. Pirmieji muitin\xc4\x97s postai \xc4\xafsteigti 1919 m. prie sienos su Vokietija \xe2\x80\x93 Virbalyje, Jurbarke, Taurag\xc4\x97je, Kretingoje, Naumiestyje, Naujamiestyje, Pilypave ir Ra\xc4\x8dkuose._NEWLINE_1920 m. Lietuvos muitin\xc4\x97je dirbo apie 300 pareig\xc5\xabn\xc5\xb3. _NEWLINE_1940 m. Soviet\xc5\xb3 S\xc4\x85junga, okupavusi Lietuv\xc4\x85, Respublikos muitin\xc4\x99 panaikino._NEWLINE_Atk\xc5\xabrus Lietuvos nepriklausomyb\xc4\x99, 1990 m. spalio 9 d. priimtas Laikinasis muitin\xc4\x97s \xc4\xafstatymas. Nuo tada ir prad\xc4\x97jo veikti atkurta Lietuvos muitin\xc4\x97. 1990 m. spalio 11 d. \xc4\xafsteigtas Muitin\xc4\x97s departamentas. Pirmuoju Muitin\xc4\x97s departamento direktoriumi buvo Valerijonas Valickas._NEWLINE_Nuo pat pirm\xc5\xb3j\xc5\xb3 atkurtos muitin\xc4\x97s veiklos \xc5\xbeingsni\xc5\xb3 muitin\xc4\x97s pareig\xc5\xabnai patyr\xc4\x97 de\xc5\xa1imtis Lietuvos nepriklausomybei prie\xc5\xa1i\xc5\xa1k\xc5\xb3 j\xc4\x97g\xc5\xb3 (\xc5\xber. OMON) i\xc5\xa1puoli\xc5\xb3. 1991 m. liepos 31 d. Medinink\xc5\xb3 poste buvo \xc5\xbeiauriai nu\xc5\xbeudyti septyni valstyb\xc4\x97s sienos saugotojai - keturi policininkai ir trys muitininkai - Antanas Musteikis, Stanislovas Orlavi\xc4\x8dius ir Ri\xc4\x8dardas Rabavi\xc4\x8dius. I\xc5\xa1gyventi buvo lemta tik muitin\xc4\x97s inspektoriui Tomui \xc5\xa0ernui._NEWLINE_1991 m. patvirtinta Lietuvos muitin\xc4\x97s emblema._NEWLINE_1992 m. pareig\xc5\xabn\xc5\xb3 mokymui ir kvalifikacijos k\xc4\x97limui \xc4\xafkurta Muitin\xc4\x97s mokykla. 2001 m. ji reorganizuota \xc4\xaf Muitin\xc4\x97s mokymo centr\xc4\x85._NEWLINE_1993 m. priimti Lietuvos Respublikos muitin\xc4\x97s ir Muit\xc5\xb3 tarif\xc5\xb3 \xc4\xafstatymai._NEWLINE_1993 m. patvirtintas pirmasis Tarnybos Lietuvos muitin\xc4\x97je statutas ir muitin\xc4\x97s taisykl\xc4\x97s._NEWLINE_1993 m. Lietuvos Respublikos muitin\xc4\x97s departamentas Vyriausyb\xc4\x97s nutarimu pertvarkytas \xc4\xaf Muitin\xc4\x97s departament\xc4\x85 prie Lietuvos Respublikos finans\xc5\xb3 ministerijos._NEWLINE_1994 m. \xc4\xafsteigtas Lietuvos muitin\xc4\x97s muziejus (veikia Muitin\xc4\x97s mokymo centre, Vilniuje)._NEWLINE_1996 m. atlikta muitini\xc5\xb3 reorganizacija, \xc4\xafsteigta 10 teritorini\xc5\xb3 muitini\xc5\xb3 (2002 m. liepos 1 d. j\xc5\xb3 skai\xc4\x8dius suma\xc5\xbeintas iki 5 - Vilniaus, Kauno, Klaip\xc4\x97dos, Panev\xc4\x97\xc5\xbeio ir \xc5\xa0iauli\xc5\xb3)._NEWLINE_2001 m. saus\xc4\xaf \xc4\xafsteigtas Muitin\xc4\x97s informacini\xc5\xb3 sistem\xc5\xb3 centras, o 2003 m. \xc4\xafdiegta muitin\xc4\x97s deklaracij\xc5\xb3 apdorojimo sistema ASYCUDA, elektroninio deklaravimo sistema, Naujoji kompiuterizuota tranzito sistema (NCTS), kitos sistemos, u\xc5\xbetikrinan\xc4\x8dios spartesn\xc4\xaf krovini\xc5\xb3 jud\xc4\x97jim\xc4\x85 bei geresn\xc4\x99 prekybos su tre\xc4\x8diosiomis \xc5\xa1alimis kontrol\xc4\x99._NEWLINE_2002 m. kovai su kontrabanda buvo \xc4\xafsteigta Muitin\xc4\x97s kriminalin\xc4\x97 tarnyba._NEWLINE_2004 m. baland\xc5\xbeio 27 d., Lietuvai ruo\xc5\xa1iantis \xc4\xafstoti \xc4\xaf Europos S\xc4\x85jung\xc4\x85, Lietuvos Respublikos Seime priimtas naujas \xe2\x80\x9eLietuvos Respublikos muitin\xc4\x97s \xc4\xafstatymas\xe2\x80\x9c._NEWLINE_2004 m. gegu\xc5\xbe\xc4\x97s 1 d. Lietuvai tapus Europos S\xc4\x85jungos nare, nutraukta muitin\xc4\x97s kontrol\xc4\x97 pasienyje su Lenkija ir Latvija, o Lietuvos muitinei kartu su kitomis tarnybomis tenka pareiga saugoti i\xc5\xa1orin\xc4\x99 Europos S\xc4\x85jungos sien\xc4\x85 su Baltarusija ir Rusijos Federacijos Kaliningrado sritimi._NEWLINE_2007 m. gruod\xc5\xbeio 21 d. Lietuvai tapus \xc5\xa0engeno erdv\xc4\x97s valstybe, Lietuvos muitin\xc4\x97, kartu su kitomis tarnybomis, vykdo tikslinius patikrinimus visoje Lietuvos Respublikos teritorijoje ir prie vidini\xc5\xb3 Europos S\xc4\x85jungos sien\xc5\xb3 (prie Lenkijos ir Latvijos sien\xc5\xb3, \xc5\xber. Muitin\xc4\x97s mobiliosios grup\xc4\x97s).\n_START_SECTION_\nAtributika, uniforma ir profesin\xc4\x97 \xc5\xa1vent\xc4\x97\n_START_PARAGRAPH_\nLietuvos muitin\xc4\x97 turi savo emblem\xc4\x85 (\xc5\xbeenkl\xc4\x85) ir v\xc4\x97liav\xc4\x85. Lietuvos muitin\xc4\x97s emblema buvo patvirtinta 1991 m. Lietuvos muitin\xc4\x97s emblema prad\xc4\x97ta kurti dar XVI am\xc5\xbeiuje. Jos centre, raudoname skyde \xe2\x80\x93 Vytis. U\xc5\xbe skydo yra sukry\xc5\xbeiuotos dvi Hermio lazdos (pirklio lazda, sparnai ir \xc5\xbeal\xc4\x8diai). U\xc5\xbera\xc5\xa1as \xe2\x80\x9eLietuvos muitin\xc4\x97\xe2\x80\x9c ir Hermio lazdos yra aukso spalvos._NEWLINE_Muitin\xc4\x97s \xc5\xbeenklas yra ant muitin\xc4\x97s pareig\xc5\xabno tarnybin\xc4\x97s uniformos, tarnybos \xc5\xbeenklo ir identifikavimo \xc5\xbeenklo, juo taip pat gali b\xc5\xabti \xc5\xbeymimas patik\xc4\x97jimo teise valdomas ar naudojamas turtas (pavyzd\xc5\xbeiui, automobiliai), muitin\xc4\x97s pareig\xc5\xabnams teikiami apdovanojimai bei muitin\xc4\x97s leid\xc5\xbeiami informaciniai leidiniai._NEWLINE_Lietuvos muitin\xc4\x97s pareig\xc5\xabn\xc5\xb3 uniforma \xe2\x80\x93 tai skiriamaisiais \xc5\xbeenklais dekoruoti vienodos formos drabu\xc5\xbeiai, d\xc4\x97vimi tarnybos ir \xc5\xa1ven\xc4\x8di\xc5\xb3 metu. Pagal paskirt\xc4\xaf uniforma yra kasdienin\xc4\x97, i\xc5\xa1eigin\xc4\x97 ir specialioji. Uniforma ir jos priedai komplektuojami pagal pareig\xc5\xabn\xc5\xb3 tarnybos specifik\xc4\x85 bei einamas pareigas. _NEWLINE_Lietuvos muitin\xc4\x97s profesin\xc4\x97 \xc5\xa1vent\xc4\x97 yra gegu\xc5\xbe\xc4\x97s 8 d. - Lietuvos muitin\xc4\x97s \xc4\xafk\xc5\xabrimo diena.\n_START_SECTION_\nTarptautinis bendradarbiavimas\n_START_PARAGRAPH_\n1992 m. Lietuva tapo Muitini\xc5\xb3 bendradarbiavimo tarybos (dabar \xe2\x80\x93 Pasaulio muitini\xc5\xb3 organizacija), turin\xc4\x8dios didel\xc4\x99 \xc4\xaftak\xc4\x85 Europos S\xc4\x85jungos muit\xc5\xb3 politikai, nare._NEWLINE_2003 m. Pasaulio muitini\xc5\xb3 organizacija Vilniuje sureng\xc4\x97 regionin\xc4\x99 muitini\xc5\xb3 konferencij\xc4\x85, kurioje dalyvavo ir \xc5\xa1ios organizacijos generalinis sekretorius Michel Danet._NEWLINE_Lietuvai \xc4\xafstojus \xc4\xaf Europos S\xc4\x85jung\xc4\x85, Lietuvos muitin\xc4\x97 glaud\xc5\xbeiai bendradarbiauja su europin\xc4\x97mis institucijomis - Europos Komisijos Muit\xc5\xb3 ir mokes\xc4\x8di\xc5\xb3 s\xc4\x85jungos generaliniu direktoratu (TAXUD) ir Europos Komisijos kovos su suk\xc4\x8diavimu tarnyba (OLAF)._NEWLINE_Lietuvos muitin\xc4\x97 su Europos Komisija ir Europos S\xc4\x85jungos valstyb\xc4\x97mis bendradarbiauja pagal 1997 m. Tarybos reglament\xc4\x85 Nr. 515/97._NEWLINE_Lietuvos muitin\xc4\x97 su kitomis, ne Europos S\xc4\x85jungos, valstyb\xc4\x97mis bendradarbiauja vadovaudamasi Europos S\xc4\x85jungos ir tre\xc4\x8di\xc5\xb3j\xc5\xb3 \xc5\xa1ali\xc5\xb3 susitarimais d\xc4\x97l administracin\xc4\x97s  ir teisin\xc4\x97s pagalbos muitin\xc4\x97s veiklos srityje.'